Terugslag vir klein Daniel Kerswell | Maroela Media
Daniel Kerswell, 'n seuntjie van Ermelo in Mpumalanga wat die afgelope naweek ernstig beseer is nadat hy onder 'n motorwiel beland het, het 'n terugslag gehad.
Die seuntjie, wat Sondag sy tweede verjaardag vier, het Donderdag begin stuipe kry.
"Ons harte is stukkend," het sy ma, Danelle, op 'n gebedsgroep vir die seuntjie geskryf.
Maroela Media het vroeër berig Danelle, Daniel en sy boetie Aydin (4) was Sondag in die kombuis van hul huis doenig toe die seuntjies se pa, Paul, die huis uit is om na 'n vriend te ry. Daniel het skielik uit die huis verdwyn.
Danelle het dadelik onraad vermoed, na buite gehardloop en Daniel bewusteloos agter die motorwiel aangetref. Hy het vermoedelik agter die motorwiel beland en is ernstig beseer. Die egpaar het met Daniel na 'n hospitaal op die dorp gejaag en hy is Maandag in die vroeë oggendure na die Steve Biko Akademiese Hospitaal in Pretoria oorgeplaas.
Die seuntjie het verskeie breuke opgedoen, asook skade aan sy longe. Aanvanklike skanderings het geen breinbeserings gewys nie.
Daniel is intussen steeds onder verdowing. Dokters het onder meer probeer om 'n dreineringspyp uit sy long te haal, maar dit het te veel druk op sy longe geplaas.
Volgens sy ma het hy Donderdag weer 'n breinskandering gehad om vas te stel of daar 'n groter probleem is.
"Bid asseblief," het sy op Facebook gepleit.
Daniel se ouer boetie, Aydin (4), het by geliefdes op Ermelo gebly terwyl sy ouers in Pretoria is om nader aan Daniel te wees. Hy sou gister by sy ouers in Pretoria aansluit.